laion/Wikipedia-Exotic huggingface dataset:
Tučiai II

Tučiai II (žemaidi Tučē II) on küla Leedus Mažeikiai rajoonis Viekšniai vallas. Küla nimi tuleneb kohaliku loo järgi sellest, et seal asunud vanasti suured metsad. Kui teekäija seal kedagi kohtas, siis tervitas ta teda küsimusega: Ar tu čia? (Kas sa oled tõesti siin?). Sellest tulnud siis hiljem ka küla nimi. XIX sajandil oli seal neli Tučiai küla ja neli Tučiai mõisa, tänapäeval on neist järgi jäänud Tučiai I ja Nevarėnai valda jääv Tučiai. XX sajandi algusaastatel asusid piirkonnas kaks Tučiai küla, Tučiai mõis ja Tučiai karjamõis. Jaanuariülestõusu ajal organiseeris Kegriai mõisnik Jonas Leckus koos Tučiai mõisnik Feliks Kontrimasega ülestõusnute salga, mis asus tsaarivägedega Kamanose soo juures lahingusse. Jonas langes lahingus, Feliks taganes aga Kegriai metsa, kus ülestõusnud tapeti. Feliks Kontrimas ise suri Šiauliai vanglas. Kaitse all on aadressil Trimėsėdžio g. 22 asuv ja Tučiai I küla piirile jääv tulpkabel. Kabeli frontooni kaunistab avatud silma kujutis. Kabelis asunud püha Jüri skulptuur varastati aastal 1991. Külla jääb kaitsealune vana külakalmistu, mis on tegelikult Tučiai I küla kalmistu. Kalmistut piirab maakividest aed. Seal on säilinud mitu kunstipärast hauatähist ja votiivkabel. Dėl Mažeikių rajono savivaldybės gyvenamųjų vietovių nustatymo, pavadinimų suteikimo, gyvenamųjų vietovių panaikinimo, teritorijų ribų nustatymo ir pakeitimo Gyventojai gyvenamosiose vietovėse: Lietuvos Respublikos 2011 metų gyventojų ir būstų surašymo rezultatai. Vilnius: Statistikos departamentas, 2013. Koplytstulpis Tučių I k. antrosios senosios kapinės  Tučiai II – pildid, videod ja helifailid Wikimedia Commonsis
Jigawa osariik

Jigawa osariik on 1. järgu haldusüksus (osariik) Nigeeria põhjaosas. Piirneb põhjas Nigeriga. Osariik eraldati 27. augustil 1991 Kano osariigi kirdeosast. Jaguneb 27 omavalitsusalaks: Auyo, Babura, Biriniwa, Birnin-Kudu, Buji, Dutse, Gagarawa, Garki, Gumel, Guri, Gwaram, Gwiwa, Hadejia, Jahun, Kafin-Hausa, Kazaure, Kiri-Kasama, Kiyawa, Kuagama, Maigatari, Malam-Maduri, Miga, Ringim, Roni, Sule-Tankakar, Taura ja Yankwashi. 90% elanikest on hõivatud põllumajanduses. Osariigi koduleht
Dargužiškiai

Dargužiškiai (žemaidi Dargužėškē) on küla Leedus Mažeikiai rajoonis Viekšniai vallas. Küla nimi tuleneb isikunimest Dargužas või Dargis. Aastal 1919 asutati külla algkool. See oli tegelikult mõeldud Žalionė kooliks ja kui seal koolile ruumid leiti, kolis õppetöö ka sinna ümber. Dėl Mažeikių rajono savivaldybės gyvenamųjų vietovių nustatymo, pavadinimų suteikimo, gyvenamųjų vietovių panaikinimo, teritorijų ribų nustatymo ir pakeitimo Gyventojai gyvenamosiose vietovėse: Lietuvos Respublikos 2021 metų gyventojų surašymo rezultatai. Vilnius: Statistikos departamentas, 2022.  Dargužiškiai – pildid, videod ja helifailid Wikimedia Commonsis Küla Mažeikiai piirkonna entsüklopeedias
Pavel Ploc

Pavel Ploc (sündinud 15. juunil 1964 Jilemnices) on Tšehhoslovakkia endine suusahüppaja, rahvuselt tšehh. MK-sarjas saavutas ta kümme etapivõitu. MK-sarja üldarvestuses jäi tema parimaks tulemuseks 1987/88 hooaja teine koht. Tema isa Pavel Ploc oli laskesuusataja. Pavel Ploc veebisaidil Olympedia (inglise)
Pavel Ploc (laskesuusataja)

Pavel Ploc (26. detsember 1943 Pardubice – 3. veebruar 2024) oli Tšehhoslovakkia laskesuusataja, rahvuselt tšehh. Pavel Ploc osales kahtedel olümpiamängudel. 1968. aasta taliolümpiamängudel Grenoble'is saavutas ta 20 km distantsil 15. koha ja 1972. aasta taliolümpiamängudel Sapporos sai ta 20 km distantsil 47. koha. Tema poeg Pavel Ploc on endine suusahüppaja. Pavel Ploc (laskesuusataja) veebisaidil Olympedia (inglise)
Aespa (ansambel)

Äspa (kor.에스파; eseupa; stiliseeritud æspa) on Lõuna-Korea tüdrukutebänd, mille plaadifirma on SM Entertainment. Rühma kuuluvad liikmed Karina, Giselle, Winter ja Ningning. Aespa avaldas 17. novembril 2020 oma debüütsingli "Black Mamba".
Hope Lange

Hope Elise Ross Lange (28. november 1933 Redding, Connecticut – 19. detsember 2003 Santa Monica, California) oli Ameerika Ühendriikide filmi- teatri- ja telenäitleja. Broadwayl alustas ta näitlejakarjääri juba lapsena. Filmidebüüdi tegi ta 1956. aastal filmis "Bussipeatus" ("Bus Stop"), kus üht peaosa mängis Marilyn Monroe. 1957. aastal oli Lange nomineeritud Selena Crossi rolli eest filmis "Peyton Place" parima naiskõrvalosatäitja Oscarile ja Kuldgloobusele. Tema teised tuntumad rollid olid koos Robert Wagneriga filmis "The True Story of Jesse James" (1957), koos Montgomery Cliftiga filmis "Noored lõvid" ("The Young Lions"; 1958), koos Suzy Parkeri ja Joan Crawfordiga filmis "The Best of Everything" (1959), koos Elvis Presleyga filmis "Wild in the Country" (1961), koos Glenn Fordi ja Bette Davisega lavastaja Frank Capra viimases filmis "Pocketful of Miracles" (1961), õudusfilmis "Elm Streeti luupainaja 2: Freddy kättemaks" ("A Nightmare on Elm Street 2: Freddy's Revenge"; 1985) ning David Lynchi filmis "Sinine samet" ("Blue Velvet"; 1986), kus tema roll oli Laura Derni kehastatud tegelaskuju ema. Alates 1960. aastate teisest poolest mängis ta paljudes telefilmides ja mitmes telesarjas. Aastatel 1969 ja 1970 võitis ta kahel aastal järjest Primetime Emmy auhinna Carolyn Muiri rolli eest situatsioonikomöödias "The Ghost & Mrs. Muir". Ta oli abielus kolm korda. Aastatel 1956–1961 oli ta abielus näitleja Don Murrayga ja 1963–1971 filmilavastaja Alan J. Pakulaga. Abielust Murrayga sündis kaks last. Hope Lange andmekogus IMDb (inglise)
Mathiesen

Mathiesen on perekonnanimi. Taanis oli perekonnanime Mathiesen kandjaid 2014. aastal üle 4130 isiku. Ameerika Ühendriikides oli sellenimelisi isikuid üle 1850 ja Norras ligi 1500. 2023. aasta 1. jaanuari seisuga oli Eestis perekonnanimi Mathiesen 58 inimesel: 24 mehel ja 34 naisel. Perekonnanimede levikult oli Mathiesen meeste puhul 5058. kohal ja naiste puhul 3737. kohal. Kõige levinum oli perekonnanimi Mathiesen vanuserühmas 5–9, kus neid on 10 000 elaniku kohta 0,71. Nimi oli kõige sagedasem Põlva maakonnas, kus sellist nime kandis maakonna 10 000 elaniku kohta 2,48 inimest. 19. sajandi algul pandi pärisorjusest vabastamise käigus talupoegadele Pärnumaal Pärnu-Jaagupi, Pärnu-Elisabethi ja Tõstamaa kihelkondades; Järvamaal Ambla, Koeru ja Türi kihelkondades; Virumaal Kadrina, Iisaku ja Simuna kihelkondades; Läänemaal Kullamaa ja Ridala kihelkonnas ja Harjumaal Jõelaähtme kihelkonnas 14 korral nimeks Mathiesen. Nimede eestistamisel loobuti perekonnanimest Mathiesen aastatel 1935–1940 39 juhul isikute poolt, kes soovisid uueks nimeks Algmaa, Allikveer, Järve, Jõela, Kivila (2), Kraavi, Lehiste, Maamets, Maasalu, Maatee, Madar, Madissoo, Maiste, Maitla, Maldar, Malm, Malvet, Mandre, Matla, Matsalu (2), Meral, Meresmaa, Metsma (3), Metssalu, Murdalu, Murula, Mäe, Mägestik, Männilaan (2), Nurmik, Ojangu, Saare, Tatsi ja Väljamäe. Perekonnanimi Mathiesen võeti 1935. aastal kasutusele isiku poolt, kes kandis varem nime Mattis. Alo-Martin Mathiesen, eesti muusik (1987–) Andres Mathiesen, eesti metsateadlane (1890–1955) Christian Pierre Mathiesen, Norra mõisnik ja poliitik (1870–1953) Karsten Mathiesen, taani muusik Maia Mathiesen, eesti kunstiteadlane (1919–2013) Mait Mihkel Mathiesen, eesti poliitik (1949–2005) Matthías Á. Mathiesen, Islandi poliitik (1931–) Mihkel Mathiesen, eesti insener ja poliitik (1918–2003) Mathiesen Surnames. Vaadatud 5. veebruar 2004. Statistikaamet: Nimede statistika. Mathiesen. Vaadatud 5. veebruar 2004. Onomastika andmebaas. Nimede panemine: Mathiesen. Onomastika andmebaas. Nimede eestistamine: (vana nimekuju): Mathiesen. Onomastika andmebaas. Nimede eestistamine: (uus nimekuju): Mathiesen. Mathiesen statistikaameti andmebaasis
Eadred

Eadred (ka Edred; u 923 – 23. november 955) oli inglaste kuningas 26. maist 946 kuni oma surmani. Ta oli aastatel 899–924 valitsenud kuninga Edward Vanema ja tolle kolmanda abikaasa Kenti Edgiva noorim poeg, Alfred Suure lapselaps. Isa surma järel asus troonile Eadredi vanem vend Edmund I, kes hukkus 946. aastal Pucklechurch'is, püüdes kaitsta oma senešalli vägivaldse lindprii eest. Et Edmundi pojad olid veel liiga noored, asus troonile Eadred. Ta krooniti 16. augustil 946 Kingston upon Thamesis Canterbury peapiiskopi Oda poolt. Troonile tõustes võttis ta teenistuses ka mitmed venna juhtivad nõuandjad: ema Edgiva, Canterybury peapiiskopi Oda ja Ida-Anglia võimuka aadliku Æthelstan Poolkuninga. Oluline nõuandja oli talle ka lähedane sõber Glastonburyi kloostri abt ja hilisem Canterbury peapiiskop Dunstan. Nagu vend Edmund, päris ka Eadred valitsemiseks algselt ühtse Inglismaa kuningriigi, kuid peagi kaotas ta kontrolli Northumbria üle, kus kohalikud aadlikud valisid oma kuningaks viikingi Erik Verikirve. Eadred vastas sõjaga ning 954. aastal kukutasid Yorki magnaadid Eriku ja andsid end uuesti Eadredi võimu alla, kes nimetas piirkonna ealdormaniks anglosaksi päritolu Bamburghi valitseja Oswulf I. Lisaks jätkas Eadred venna valitsusajal alanud benediktlaste kloostrireformi toetamist, mis jõudis lõpuni küll alles vennapoja Edgari valitsusajal. Ta oli lähedane sõber kahe reformi juhtkuju Dunstani ja Æthelwoldiga, kellest viimase nimetas ta Abingdoni kloostri abtiks. Oma valitsusaja viimastel aastatel kimbutas teda kehv tervis ning ta suri lastetult 955. aastal, misjärel asus troonile tema venna Edmund I poeg Eadwig.  Eadred – pildid, videod ja helifailid Wikimedia Commonsis Edmund I Briti monarhia ametlikul kodulehel (inglise keeles)
Lämbumine

Lämbumine ehk lämbus ehk asfüksia on organismi kahjustus ebapiisava hingamise või hapnikuvarustuse tõttu. See võib põhjustada surma. Inimorganismi rakud tarvitavad hapnikku ja toodavad süsihappegaasi. Vereringe kannab süsihappegaasi pidevalt kopsudesse ja toob sealt hapnikku. Süsihappegaas lahustub suurelt osalt vereplasmas, hapnik seondub hemoglobiiniga. See normaalne ainevahetus võib saada kahjustatud mitmel eri moel: 1. Kui hemoglobiin on keemiliselt muundatud millekski, mis hapnikku ei seo. Näiteks reageerib hemoglobiin süsinikmonoksiidiga, moodustades hapnikku mittesiduva saaduse. Samamoodi mõjuvad ka nitraadid ja mõned muud ühendid. Sel juhul väheneb kudede varustamine hapnikuga, nende talitlus häirub ja see võib põhjustada surma. 2. Kui õhu juurdepääs kopsudesse on mehaaniliselt takistatud. Sel juhul väheneb kopsudes oleva õhu hapnikusisaldus ning samaaegselt koguneb kopsudesse tavalisest suuremal määral süsihappegaasi. Ka see põhjustab kudedes hapnikupuudust. Süsihappegaas on ka iseenesest mürgine. Nimelt on ta vesilahus happeline. Liigne süsihappegaasisisaldus veres alandab vere pH-d ja mõjub seetõttu kudesid kahjustavalt isegi siis, kui hapnikuvarustus on samal ajal piisav. Inimese hingamisrefleksi kutsub esile süsihappegaasi liig veres, mitte hapniku vähesus. 3. Kui sissehingatavas õhus on normaalsest vähem hapnikku. Hapniku osarõhk võib olla tavalisest väiksem põhjusel, et õhuga on segatud mingit muud gaasi, või sel põhjusel, et õhurõhk on normaalsest madalam. Et hapnikuvaese gaasisegu hingamisel väljutatakse süsihappegaas organismist ikkagi normaalsel moel, ei kutsu see esile hingamisrefleksi, kuid hapnikupuudus kahjustab kudesid ikkagi. 4. Kui kopsukoe talitlus on häiritud. Näiteks häirib kopsude tööd kopsu limaskestade turse ja sellega kaasnev vedeliku kogunemine kopsu. Paljud keemiliselt aktiivsed gaasid kahjustavad limaskesta rakke, põhjustades kopsude ärritust ja turset. See takistab gaaside vahetust vere ja õhu vahel, põhjustades niihästi hapnikupuudust kui ka süsihappegaasi kogunemist verre. Kopsuturse võib tekkida ka allergilise reaktsiooni või bakteriaalse või viirusliku põletiku tõttu.
Świnoujście

Świnoujście (saksa keeles Swinemünde) on kuurortlinn Loode-Poolas. Teise maailmasõja lõpus põgenesid meritsi linna Saksa põgenikud Ida-Preisimaalt. 1945. aasta 12. märtsil pommitas linna Ameerika Ühendriikide õhuvägi, hukkus 23 000 inimest. Kuulub alates 1999. aastast Lääne-Pomorze vojevoodkonda, aastatel 1975–1998 kuulus Szczecini vojevoodkonda. Christensen, Else; Busch, Niels-Peter Granzow (4. aprill 2023). "Surmasõit üle Läänemere". Imeline Ajalugu. Vaadatud 21. mail 2023. http://www.swinoujscie.pl/
Kapėnai

Kapėnai (žemaidi Kapienā) on küla Leedus Mažeikiai rajoonis Viekšniai vallas. Kapėnai asub Virvyčia jõe kallastel; jõel on Kapėnai paisjärv ja Skleipiai paisjärv. Külas suubuvad Virvyčiasse Trimėsėdis ja Būgenis. Osaliselt ulatub külla Natura 2000 ala Virvytė org. Kapėnais on hüdroelektrijaam, metskond, postkontor ja raamatukogu. Seal tegutseb põllumajandustehnikat tootev ettevõte UAB Western Fabrications. Küla nimi tuleneb sõnast kapas (haud). Kohaliku legendi kohaselt tulenevat paiga nimi sellest, et üks Svirkančiai küla mees käinud kord seal seenel. Ühel hetkel avastab, et tema ümber on vanad hauad ja annab õudusega teada, et see paik on ju kalmistu. Tema hüüatuse mälestuseks saanudki paik nime. Küla mainiti kirjalikes allikates esmakordselt aastal 1545, kuigi 1540. aastal mainiti Kapėnai välja. Sealsed maad ostnud Franciszek Ksawery Chomiński rajas sinna mõisa, kuid see läks tema võlausaldajate valdusesse ja muudeti karjamõisaks. Esimese maailmasõja eel oli seal taas Grigoravičiustele kuuluv mõis, millele allus ka Kapėnai karjamõis. Pärast Leedu taasiseseisvumist ostis mõisa Kairiškiai mõisa omanik V.Sirutavičius, kes lasi jõele paisu rajada ja selle juurde kartongivabriku ehitada. Vabrik valmis aastal 1924. Aastal 1931 vabrik suleti, nõukogude perioodil rajati selle asemele hüdroelektrijaam. Mõisa häärberisse tehti kultuurimaja ja raamatukogu (raamatukogu avati aastal 1977). Muinsuskaitse all on vana külakalmistu. Seal on säilinud vanad hauatähised, kalmistul kasvab ka üks põline tamm. Dėl Mažeikių rajono savivaldybės gyvenamųjų vietovių nustatymo, pavadinimų suteikimo, gyvenamųjų vietovių panaikinimo, teritorijų ribų nustatymo ir pakeitimo Gyventojai gyvenamosiose vietovėse: Lietuvos Respublikos 2021 metų gyventojų surašymo rezultatai. Vilnius: Statistikos departamentas, 2022. https://www.geoportal.lt/map/ https://rekvizitai.vz.lt/en/company/western_fabrications/ Kapėnai. Visuotinė lietuvių enciklopedija, Kd. IX (Juocevičius-Khiva). – Vilnius: Mokslo ir enciklopedijų leidybos institutas, 2006. 101 lk. Kapėnų senosios kapinės  Kapėnai – pildid, videod ja helifailid Wikimedia Commonsis Küla portaalis vietoves.Lt Küla Mažeikiai piirkonna entsüklopeedias
Dauginėliai

Dauginėliai (žemaidi Dauginielē) on küla Leedus Mažeikiai rajoonis Viekšniai vallas. Küla asub Būgenise jõe ääres. Küla nimi tuleneb isikunimest Dauginis. Dėl Mažeikių rajono savivaldybės gyvenamųjų vietovių nustatymo, pavadinimų suteikimo, gyvenamųjų vietovių panaikinimo, teritorijų ribų nustatymo ir pakeitimo Gyventojai gyvenamosiose vietovėse: Lietuvos Respublikos 2011 metų gyventojų ir būstų surašymo rezultatai. Vilnius: Statistikos departamentas, 2013. Küla Mažeikiai piirkonna entsüklopeedias
Pabūgeniai

Pabūgeniai (žemaidi Pabūgenē) on küla Leedus Mažeikiai rajoonis Viekšniai vallas. Küla asub Būgenise jõe ääres. Teise maailmasõja eel oli külas algkool, mis aastal 1946 liideti Kairiškiai algkooliga. Küla Mažeikiai piirkonna entsüklopeedias Dėl Mažeikių rajono savivaldybės gyvenamųjų vietovių nustatymo, pavadinimų suteikimo, gyvenamųjų vietovių panaikinimo, teritorijų ribų nustatymo ir pakeitimo Gyventojai gyvenamosiose vietovėse: Lietuvos Respublikos 2011 metų gyventojų ir būstų surašymo rezultatai. Vilnius: Statistikos departamentas, 2013.
Bauchi osariik

Bauchi osariik on 1. järgu haldusüksus (osariik) Nigeeria põhjaosas. Jaguneb 20 omavalitsusalaks: Alkaleri, Bauchi, Bogoro, Damban, Darazo, Dass, Gamawa, Ganjuwa, Giade, Itas-Gadau, Jama'are, Katagun, Kirfi, Misau, Ningi, Shira, Tafawa-Balewa, Toro, Warji ja Zakki.
Birbiliškė

Birbiliškė (žemaidi Bėrbilėškė) on küla Leedus Mažeikiai rajoonis Viekšniai vallas. Küla asub Būgenise jõe ääres. Sealse mõisa esimene teadaolev omanik oli Franciszek Ksawery Chomiński. Seejärel kuulus see Puttkameritele ja Kontrimastele. Pärast maade võõrandamist rajati mõisa häärberisse Tučiai II külakool, mis suleti aastal 1977. Pärast remonti aastal 1965 asus sinna ka Degimai algkool. Muinsuskaitse all on vana külakalmistu. Seda piirab maakividest aed. Dėl Mažeikių rajono savivaldybės gyvenamųjų vietovių nustatymo, pavadinimų suteikimo, gyvenamųjų vietovių panaikinimo, teritorijų ribų nustatymo ir pakeitimo Gyventojai gyvenamosiose vietovėse: Lietuvos Respublikos 2021 metų gyventojų surašymo rezultatai. Vilnius: Statistikos departamentas, 2022. Birbiliškės kaimo senosios kapinės, vad. Bogdelio kapinaitėmis Küla Mažeikiai piirkonna entsüklopeedias
Michael Cherry

Michael Cherry Jr. (sündinud 23. märtsil 1995 New Yorgis) on Ameerika Ühendriikide jooksja. Ta tegi täiskasvanute tiitlivõistluste debüüdi 2017. aasta maailmameistrivõistlustel Londonis, kui võitis Ameerika Ühendriikide teateneliku koosseisus 4x400 meetri teatejooksus Trinidadi ja Tobago meeskonna järel hõbemedali. 2018. aasta sisemaailmameistrivõistlustel Birminghamis võitis ta oma karjääri ainsa individuaalse tiitlivõistluste medali, kui oli 400 meetri jooksus tšehhi Pavel Masláki järel teine. 4x400 meetri teatejooksus võitis ta USA võitkonnaga Poola järel hõbemedali. 2019. aasta maailmameistrivõistlustel Dohas võitis Cherry kaks kuldmedalit. 4x400 meetri teatejooksus tuli ta maailmameistriks koos Fred Kerley, Wilbert Londoni ja Rai Benjaminiga. 4x400 meetri segateatejooksus püstitas ta koos Londoni, Allyson Felixi ja Courtney Okologa maailmarekordi 3.09,34. 2020. aasta suveolümpiamängudel Tokyos tuli ta koos Michael Normani, Bryce Deadmoni ja Rai Benjaminiga 4x400 meetri teatejooksu olümpiavõitjaks. 400 meetri jooksus püstitas ta finaalis isikliku rekordi 44,21, kuid jäi Steven Gardineri, Anthony Zambrano ja Kirani Jamesi järel esimesena medalita. 2022. aasta maailmameistrivõistlustel Eugene'is osales Cherry 400 meetri jooksus ja sai 13. koha. Väljas Sees Allikas: Rahvusvaheline Kergejõustikuliit Michael Cherry Rahvusvahelise Kergejõustikuliidu kodulehel (inglise)
Pöialpoisi tänav

Pöialpoisi tänav on tänav Tallinnas Kristiine linnaosas Tondi asumis. Pöialpoisi tänav algab Tondi tänavalt ja lõpeb Käo tänaval. Pöialpoisi tänav on lõunakagu-põhjaloodesuunaline ja ligikaudu 140 meetri pikkune. Pöialpoisi tänav loodi Tallinna linnavalitsuse otsusega 9. septembril 2015. Pöialpoisi tänav moodustati Käo tänava kõrvalharust, mis ühendas Käo tänavat Tondi tänavaga ja mille ääres asusid nii Tondi kui Käo tänava aadressiga majad. Tänav sai nime Eesti ja Euroopa väikseima linnuliigi pöialpoisi järgi. Muudatused Tallinna tänavanimistus 1987–2018 Eesti Keele Instituudi kohanimeandmed. Vaadatud 6. veebruaril 2024 Tallinna Linnavalitsus. Korraldus. Tänavanime leviala muutmine ja tänavanime määramine Kristiine linnaosas Tallinn. Vaadatud 6. veebruaril 2024
Tsütidiin

Tsütidiin (sümbol C või Cyd) on nukleosiidmolekul, mis tekib siis, kui tsütosiin on β-N1-glükosiidsideme kaudu seotud riboositsükliga (tuntud ka kui ribofuranoos). Valem: C9H13N3O5 Tsütidiin on RNA komponent. See on valge ja vees lahustuv tahke aine, mis lahustub etanoolis vaid vähesel määral. Tsütidiini toiduallikate hulka kuuluvad kõrge RNA (ribonukleiinhappe) sisaldusega toidud, nagu elundid, õllepärm, aga ka pürimidiinirikkad toidud, nagu õlu. Seedimise käigus lagunevad RNA-rikkad toidud ribosüülpürimidiinideks (tsütidiin ja uridiin). Inimestel muundatakse toiduga saadav tsütidiin uridiiniks, mis on tõenäoliselt tsütidiini metaboolse toime taga.
Geenide avaldumine

Geenide avaldumine ehk geeniekspressioon (inglise keeles expression of genes) on organismi geneetilise info avaldumise protsess. Organismi kõigis rakkudes on üldjuhul identne DNA. Samas koosneb organism paljudest erinevatest rakkudest, mis täidavad väga erinevaid ülesandeid. Nüüdseks on teada, et rakkude erinevused tulenevad geenide valikulisest avaldumisest. Geenide avaldumise lõppeesmärgiks võib olla organismile või rakule vajaliku valgu süntees
Garth Manton

Garth Owen Vaughan Manton (16. detsember 1929 Darling Point – 1. veebruar 2024) oli Austraalia sõudja. Garth Manton võitis 1956. aasta suveolümpiamängudel Melbourne'is kaheksapaadil pronksmedali. Garth Manton veebisaidil Olympedia (inglise)
Kolli laht

Kolli laht on laht Saare maakonnas Saaremaa vallas Asva, Mägi-Kurdla ja Saareküla lähedal. Enne Eesti omavalitsuste haldusreformi 2017. aastal kuulus laht Laimjala valda. Laht asub Kahtla-Kübassaare hoiualas. Lahes asuvad Kivinasu, Latikalaid, Lembrilaid, Rampsilaid, Ussipealaid, Tõõdilaid, Suur Viirelaid, Virmalaid, Väike Lembrilaid ja Väike Viirelaid. Lahte suubuvad Vihu jõgi ja Kuke peakraav. Veepeegli pindala on 507 hektarit. Kolli laht Eesti looduse infosüsteemis
Kõllupõhi

Kõllupõhi on laht Saare maakonnas Saaremaa vallas Muraja küla lähedal. Enne Eesti omavalitsuste haldusreformi 2017. aastal kuulus laht Pöide valda. Laht asub Kahtla-Kübassaare hoiualas. Lahes asub Püistenasu saar. Veepeegli pindala on 149 hektarit. Kõllupõhi Eesti looduse infosüsteemis
Lalli laht

Lalli laht on laht Saare maakonnas Muhu vallas Lalli küla lähedal. Laht asub Suures väinas. Lahte suubub Lõetsa jõgi. Veepeegli pindala on 1102 hektarit. Lalli lõpp Eesti looduse infosüsteemis
Mädalaht

Mädalaht on laht Eesti põhjarannikul Soome lahes Käsmu poolsaarest põhjas Saartneeme ja Palganeeme vahel. Ta asub halduslikult Lääne-Viru maakonnas Haljala vallas. Veepeegli pindala on 920 hektarit. Mädalaht Eesti looduse infosüsteemis
Zdeněk Pecka

Zdeněk Pecka (6. veebruar 1954 Litoměřice – 30. jaanuar 2024) oli Tšehhoslovakkia sõudja. Zdeněk Pecka osales kahtedel olümpiamängudel. 1976. aasta Montréali olümpiamängudel võitis ta neljapaadil koos Jaroslav Hellebrandi, Vladek Lacina ja Václav Vochoskaga pronksmedali ja 1980. aasta Moskva olümpiamängudel võitis ta paarisaerulisel kahepaadil koos Václav Vochoskaga samuti pronksmedali. Pärast sportlaskarjääri lõppu töötas treenerina, sealhulgas treenis ta 1992. aasta Barcelona olümpiamängude hõbemedalivõitjat Václav Chalupat. Zdeněk Pecka oli abielus murdmaasuusataja Květa Jeriovága. Zdeněk Pecka veebisaidil Olympedia (inglise)
Suzu

Suzu (珠洲市) on linn Jaapanis Ishikawa prefektuuris Honshū saarel Noto poolsaarel. 31. märtsi 2021. aasta seisuga oli linnas arvestuslikult 13 531 elanikku 6013 majapidamises ja rahvastikutihedus 54,6 inimest km² kohta. Linna pindala oli 247,20 ruutkilomeetrit. 2007. aasta Noto poolsaare maavärin 2024. aasta Noto maavärin https://www.gsi.go.jp/KOKUJYOHO/OLD-MENCHO-title.htm いしかわ統計指標ランド　石川県の統計情報ポータルサイト
Laipade vaatlemine

Laipade vaatlemine on budismis ja teistes idamaistes vaimsetes praktikates kasutatav meditatsioonitehnika, mille käigus silmitsetakse laibaväljadel lebavaid surnukehi erinevates lagunemise ja roiskumise staadiumites. Laipade vaatlemisel mõistetakse selgemini ka enda püsitust ja muutumist. Ühtlasi arendatakse vastumeelsust kehaliste ilmingute ja toimingute suhtes, mis aitab vähendada lõbujanu. „Ja veel, mungad, kui munk näeb surnuaiale veetud surnukeha, mis on olnud surnud ühe päeva või kaks päeva või kolm päeva, pundunud, sinine ja roiskuv, siis võrdleb ta toda keha enda omaga: „Selle keha seadmus on ju samasugune, ta saab samasuguseks, ta ei saa seda vältida.““ Vt näit. Mahāsatipaṭṭhāna Sutta („Suur meelespidamise suutra“) – DN 22, 1.6. jm.[1] Samas, Mahāsatipaṭṭhāna Sutta („Suur meelespidamise suutra“) – DN 22, 1.4. jm.[2] Suur meelespidamise suutra (Mahā-satipaṭṭhāna-sutta). Tõlkinud Märt Läänemets. Püsitus